**Šta podstiče konspiracionistička uverenja – uloga informacionih podsticaja i predispozicija**

(What Drives Conspiratorial Beliefs - The Role of Informational Cues and Predispositions; Joseph E. Uscinski, Casey Klofstad, and Matthew D. Atkinson)

Prepričao: Ivica Stošić

Istraživanje se bavi motivima koji navode ljude da veruju u teorije zavere. Fokus je na primanju informacija u odnosu na predispozicije - politička pripadnost, odnosno tip ličnosti sklon verovanju u teorije zavere. Otkriva da je ta predispozicija nezavisna od pripadnosti i može predvideti učešće u glasanju na izborima. Sproveden je experiment na nacionalnom nivou koji ispituje efekat koji informacioni podsticaji/nagoveštaji (signali, u smislu miga, sugestije, šlagvorta, natuknice) imaju na verovanje u teorije zavera, uzimajući u obzir predispozicije za verovanje u teorije zavere, kao i političku pripadnost (pristrasnost).

Rezultati nude objašnjenje za visok nivo šarolikosti u verovanju u teorije zavere na nivou pojedinaca kao i uslove pod kojim informacija može podsticati verovanje u teoriju zavere. Tekst govori o prisutnosti teorija zavera kao i posledicama koje mogu imati na pojedinca i društvo. Dalje se bavi definisanjem pojma zavere, teorije zavere, pitanjem koje se nauke bave istraživanjem tih pojmova.

Sledi osvrt na uticaj informacije na formiranje mišljenja, odnosno na odvraćanje od verovanja u teoriju zavere. Dalje, objašnjenje političke pripadnosti (partizanstva-partijstva, pristrasnosti) kao predispozicije za verovanje u teorije zavere, te nalazi da su i republikanci i demokrate podjednako podložni, iako nisu svi demokrate podložni, a ni svi republikanci. Ali jesu republikanci spremniji da poveruju u teoriju zavere koja se bavi Obamom, a demokrate u teoriju zavere koja se tiče Buša.

Nakon toga, objašnjava se pojam zavereničke predispozicije - da je nekim ljudima ‘urođeno’ verovanje u teorije zavere, i da se može predvideti količina teorija zavere u koje će poverovati, kao i političko ponašanje. Takođe se nudi objašnjenje zašto neki ljudi veruju u kontradiktorne teorije, a kao pozadinu svega navodi se politička socijalizacija te psihološke osobine. Navode se očekivanja/predviđanja: od pristrasnih se očekuje da će poverovati u teoriju gde su oni iz suprotnog tabora zaverenici, a da će odbaciti onu u kojoj su pripadnici njihove grupe “loši”; da će, u okviru pristrasnih grupa, prihvatanje teorije zavere rasti sa porastom zavereničke predispozicije; ispitivano je i koliko je zaverenička predispozicija snažna kod nezavisnih ispitanika (koji nisu ni republikanci ni demokrate); informacijski podsticaji/nagoveštaji/šlagvorti koji ukazuju na postojanje teorije zavere će najviše odjeknuti kod nezavisnih ispitanika. Definiše se opseg studije i korišćeni metod, te način na koji se merila zaverenička predispozicija, odnosno predispozicija pristrasnosti, pre i posle predsedničkih izbora. Slede detaljna objašnjenja rezultata prikazanih u tabeli, svaka kolona tabele ponaosob.

Tekst završava diskusijom i zaključkom: informacija koja nagoveštava zaveru može uticati na one koji primaju tu informaciju, ali efekti tog uticaja zavise od ličnih predispozicija. Dalje se navodi kako je pokazano da nije informacija ta koja ima glavni uticaj na verovanje u teoriju zavera, već individualne predispozicije. Dalje, odgovara se na pitanje uticaja pristrasnosti (pripadnosti političkoj opciji) na verovanje u teoriju zavere tvrdnjom da je jako veliki, onda kada teorija zavere govori u prilog toj političkoj opciji. Takođe nalazi da su republikanci skloniji da vide zaveru u medijima od demokrata i nezavisnih, a to objašnjava time što je nepoverenje u liberalne medije tradicionalno deo republikanskog narativa. Autori prepoznaju opasnost u tome što pripadnici jedne strane sa lakoćom veruju u teorije zavere koje se tiču druge strane, ali takođe vide dobru stranu toga: iz istog razloga oni ne veruju teorijama zavere koje se tiču njihove strane. Konačni zaključak je da postoji predispozicija za verovanje u teorije zavere, nezavisna od politicke pripadnosti. Tekst završava preporukama za buduća istraživanja.